**Piu-piu-piu…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Piu-piu-piu, un pui gălbui,

A rămas de mama lui.

Prin ogradă trece Miau:

– Piu-piu-piu, o să te iau.

Vreau să vii la puii mei,

La cei patru motănei.

Speriat e pui gălbui,

Unde e mămica lui?

Vai, vai, vai, ce fac acum?

Frica mi-a ieşit în drum!

Mi-a ieşit în cale frica,

Iar alături nu-i mămica!

Vine cloşca repejor:

– Nu ai teamă, puişor,

Nu e nici un fel de frică,

Puiule, ea e pisică.

Şi eu mă temeam ca tine,

Dar acum tu ştii prea bine,

Când în preajmă o zăresc,

Mă reped şi o ciupesc.

Puişor, să nu ai frică

Cât eşti mic şi ai mămică.